**EGY FÉLIDŐ IS ELÉG VOLT!**

Csapatunk a REAC Futball csapata a Budapest I. osztály 6. fordulójában hazai pályán a Testvériség SE-vel mérkőzött meg. A mérkőzés helyi csemegének számított mivel ellenfelünk szintén a XV. kerületben működik. A mérkőzésnek külön pikantériája az, hogy sok volt REAC játékos, illetve a Testvériség játékosedzője is a REAC-hoz is kötődik. Azonban a pályán már nem működhetnek a személyes kapcsolatok, mindenki a saját csapata sikeréért küzdött. Csapatunk heti felkészülése jól sikerült annak ellenére, hogy vannak sérült játékosaink, illetve eltiltott játékosunk sem tudott pályára lépni. A mérkőzés szép számú közönség előtt kezdődött. A 3. percben már jeleztük, hogy itt mi nem igazán szeretnénk lehetőséget adni ellenfelünknek. Pesti Dávid hosszú labdával indította a baloldalon Kasza Danit, aki lefutotta ellenfelét majd 7 méterről laposan a hosszú sarkot célozta meg, de sajnos a labda szinte csak milliméterekkel kerülte el a kaput. Óriási helyzet volt. Továbbra is támadtunk, ellenfelünk gyakorlatilag csak védekezett. A 15. percben azonban megtaláltuk a rést a pajzson. Kiss Tamás labdát szerzett az ellenfél térfelén majd pár méter labdavezetés után indította a jobboldalon induló Horváth Patrikot, aki az alapvonal közeléből pontosan centerezett és Kasza Dani 8 méterről most már nem hibázott. 1:0. Nem álltunk le! A 20. percben megszületett második gólunk. Kiss Tamás az ellenfél védőinek gyűrűjében átvett egy hosszú indítást majd a kaputól kb. 25 méterre a rátámadó hátvédet kicselezve remek labdát tálalt a baloldalon érkező Kasza Daninak, aki 13 méterről laposan a hosszú sarokba helyezett. 2:0. Azonban még nem volt vége a gólgyártásnak. Balázs Bálint most már nyugodtan leírhatom az egyik leg pechesebb játékosunk, hisz 20 méteres nagyszerű lövése a kapufa belső lapjáról nem befelé pattant, hanem a gólvonal előtt keresztben gurult, ahol aztán felszabadítottak a védők. Ezután Kasza Dani indította csapatkapitányunkat Kiss Tomit, aki baloldalon kicsit kisodródva 8 méterről a kapu fölé lőtt. Kölcsönkenyér visszajár gondolhatta Dodó, hisz a második gólnál ő kapott egy gólt eredményező labdát. Bátran leírhatom, hogy ellenfelünk egyáltalán nem veszélyeztetett. Kapusunknak gyakorlatilag védeni valója nem is volt. A 28. percben megérkezett harmadik gólunk. Bartucz Martin az ellenfél kapujától 30 méterre kapott egy labdát és mivel senki nem támadta meg nagyszerű felső sarkos bombát eresztett meg, amely nyugodtam mondhatjuk, hogy védhetetlen volt. 3:0. Magabiztos játék és mint később ki is derült a harmadik gól eloszlatott minden kételyt a mérkőzés kimenetelével kapcsolatosan. 3:0-s eredménynél vonultunk az öltözőbe. A szünetben remek volt a hangulat, eldőlni látszottak a dolgok, a REAC és a TESI drukkerek már igazán nem is a leendő végeredménnyel foglalkoztak, hanem a játékvezető sporttársak tevékenységét bírálták közösen. Jött a második félidő. A második félidő elején nem tudtuk a TESIT olyan nagy nyomás alá helyezni, bár nem is volt erre olyan nagyon szükség, magabiztosan tartottuk előnyünket. Ellenfelünk ugyan bátrabban játszott, de gyakorlatilag az egész mérkőzésen csak egy helyzetet tudott kialakítani. Simon Zoltán 25 méterről lövésre szánta el magát és lövése a felső lécet találta el a talán egy kicsit kinn álló kapusunk felett. Mi pedig egymás után vezettük akcióinkat, alakítottuk ki helyzeteinket. A második félidőben rúgtunk egy kapufát és még ezen kívül is kihagytunk 3-4 óriási helyzetet. Így a gólkülönbség nagyobb is lehetett volna. Ne legyünk azonban telhetetlenek hiszen csapatunk az első félidőben nagyszerűen játszott és eldöntötte a találkozót. Szurkolói csoportunk folyamatosan biztatta csapatunkat, amelyet innen is szeretnénk megköszönni. Felkészültek a csoport tagjai, hisz még pirotechnikai eszközöket is bevetettek szurkolásuk közben. A mérkőzésnek azonban volt még egy fontos pillanata. A REAC Sportiskola 18 éves játékosa Árvai Márk Tamás bemutatkozhatott az első csapatban. Gratulálunk neki, és reméljük, hogy ez egy szép pályafutás kezdete. Most már azonban továbbra is előre nézünk. Meccsről-meccsre, mérkőzésről-mérkőzésre próbálunk haladni, csak magunkra koncentrálva. A következő fordulóban a Gázgyár csapatával fogunk játszani idegenben, 29.-én szombaton 11h-tól. Nem lesz könnyű mérkőzés, tavaly is csak döntetlent tudtunk az utolsó pillanatban elérni ellenük. Csapatunk úgy néz ki, hogy magára talált a rossz kezdés után, és ezért most már nem is várunk mást, mint a győzelem.

Várjuk Kedves Szurkolóinkat a következő mérkőzésünkre is!

HAJRÁ REAC!

Kiss István György